REGULAMENTUL (UE) 2022/1343 AL COMISIEI

din 29 iulie 2022

de modificare a anexelor II și III la Regulamentul (CE) nr. 396/2005 al Parlamentului European și al Consiliului în ceea ce privește limitele maxime pentru reziduurile de acequinocil, clorantraniliprol și emamectin din sau de pe anumite produse

(Text cu relevanță pentru SEE)

COMISIA EUROPEANĂ,

având în vedere Tratatul privind funcționarea Uniunii Europene,

având în vedere Regulamentul (CE) nr. 396/2005 al Parlamentului European și al Consiliului din 23 februarie 2005 privind conținuturile maxime aplicabile reziduurilor de pesticide din sau de pe produse alimentare și hrana de origine vegetală și animală pentru animale și de modificare a Directivei 91/414/CEE a Consiliului (1), în special articolul 14 alineatul (1) litera (a) și articolul 49 alineatul (2),

întrucât:

(1) Limitele maxime de reziduuri (LMR) pentru acequinocil, clorantraniliprol și emamectin au fost stabilite în partea A din anexa III la Regulamentul (CE) nr. 396/2005.

(2) Pentru acequinocil, Autoritatea Europeană pentru Siguranța Alimentară (denumită în continuare „autoritatea”) a emis un aviz motivat privind LMR-urile existente în conformitate cu articolul 12 alineatul (1) din Regulamentul (CE) nr. 396/2005 (2). Pentru unele produse, autoritatea a recomandat creșterea sau menținerea LMR-urilor existente. LMR-urile pentru produsele respective trebuie să fie stabilite în anexa II la Regulamentul (CE) nr. 396/2005 la nivelul actual sau la nivelul identificat de către autoritate. Autoritatea a concluzionat, de asemenea, că, în ceea ce privește LMR-urile pentru grepfruturi, portocale, lămâi, lămâi verzi „lime”, mandarine, alune, mere, pere, gutui, moșmoni, moșmoni japonezi, struguri de masă și de vin, tomate, pătlăgele vinete/vinete, hamei, porcine (mușchi, grăsime, ficat, rinichi), bovine (mușchi, grăsime, ficat, rinichi, lapte), ecvidee (mușchi, grăsime, ficat, rinichi, lapte), anumite informații nu sunt disponibile și că este necesară o analiză suplimentară din partea responsabililor cu gestionarea riscurilor. Întrucât nu există niciun risc pentru consumatori, LMR-urile pentru respectivele produse trebuie să fie stabilite în anexa II la Regulamentul (CE) nr. 396/2005 la nivelul existent sau la nivelul identificat de autoritate. Aceste LMR-uri vor fi revizuite; revizuirea va ține seama de informațiile disponibile în următorii doi ani de la data publicării prezentului regulament.

(3) Pentru clorantraniliprol, autoritatea a emis un aviz motivat privind LMR-urile existente, în conformitate cu articolul 12 alineatul (1) din Regulamentul (CE) nr. 396/2005 (3). Autoritatea a recomandat reducerea LMR-urilor pentru migdale, nuci de Brazilia, caju, castane, nuci de cocos, alune, nuci de Macadamia, nuci de Pecan, semințe de pin dulce, fistic, nuci comune, mere, pere, gutui, moșmoni, moșmoni japonezi, porumb dulce, conopidă, țelină, boabe de cafea și mușchi (porcine, bovine, ovine, caprine și ecvidee). Pentru alte produse, autoritatea a recomandat creșterea sau menținerea LMR-urilor existente. LMR-urile pentru produsele respective trebuie să fie stabilite în anexa II la Regulamentul (CE) nr. 396/2005 la nivelul actual sau la nivelul identificat de către autoritate. Pentru kale, autoritatea a recomandat menținerea LMR-ului existent de 20 mg/kg. Cu toate acestea, statele membre au solicitat creșterea LMR-ului pentru kale la 40 mg/kg, care este limita maximă pentru reziduuri conform Codex Alimentarius (CXL) pentru frunzele de ridichi, deoarece frunzele de ridichi sunt clasificate în prezent în partea B din anexa II la Regulamentul (CE) nr. 396/2005 în subgrupa „kale”. În 2015, când CXL pentru frunzele de ridichi a fost introdusă în legislația Uniunii, frunzele de ridichi nu erau menționate în mod explicit în legislația Uniunii. Prin urmare, s-a considerat că acestea aparțin subgrupului „plante de cultură cu frunze tinere (inclusiv specii din familia Brassicaceae)” și nu subgrupului „kale”. Statele membre au solicitat menținerea clasificării actuale. Autoritatea a concluzionat, de asemenea, că, în ceea ce privește LMR-urile pentru ardei dulce/gogoșari, pepeni galbeni, pepeni verzi, frunze de viță-de-vie și specii similare, arahide/alune de pământ, semințe de floarea-soarelui și semințe de rapiță, anumite informații nu sunt disponibile și că este necesară o analiză suplimentară din partea responsabililor cu gestionarea riscurilor. Întrucât nu există niciun risc pentru consumatori, LMR-urile pentru respectivele produse trebuie să fie stabilite în anexa II la Regulamentul (CE) nr. 396/2005 la nivelul existent sau la nivelul identificat de autoritate. Aceste LMR-uri vor fi revizuite; revizuirea va ține seama de informațiile disponibile în următorii doi ani de la data publicării prezentului regulament.

(4) Pentru emamectin, autoritatea a emis un aviz motivat privind LMR-urile existente, în conformitate cu articolul 12 alineatul (1) din Regulamentul (CE) nr. 396/2005 (4). Autoritatea a propus modificarea definiției reziduului în emamectin B1a și sărurile sale, exprimată ca emamectin B1a (bază liberă). Ea a recomandat reducerea LMR-urilor pentru prune, cartofi, castraveți, cornișoni, dovlecei, pepeni galbeni, pepeni verzi, broccoli, conopidă, varză de Bruxelles, varză cu căpățână, salata mielului/fetică, lăptuci, creson și alți germeni și lăstari, Barbarea verna, rucolă, muștar vânăt, plante de cultură cu frunze tinere (inclusiv specii din familia Brassicaceae), asmățui, ceapă de tuns, frunze de țelină, pătrunjel, salvie, rozmarin, cimbru, busuioc și flori comestibile, frunze de dafin, tarhon, mazăre (boabe) și anghinare. Pentru alte produse, autoritatea a recomandat creșterea sau menținerea LMR-urilor existente. LMR-urile pentru produsele respective trebuie să fie stabilite în anexa II la Regulamentul (CE) nr. 396/2005 la nivelul actual sau la nivelul identificat de către autoritate. Autoritatea a concluzionat că, în ceea ce privește LMR-urile pentru portocale, lămâi, mandarine și struguri de masă și de vin, dovleci, scarolă/cicoare cu frunze întregi, semințe de bumbac, porcine (mușchi, grăsime, ficat, rinichi), bovine (mușchi, grăsime, ficat, rinichi), ovine (mușchi, grăsime, ficat, rinichi), caprine (mușchi, grăsime, ficat, rinichi), ecvidee (mușchi, grăsime, ficat, rinichi), alte animale terestre de crescătorie (mușchi, grăsime, ficat, rinichi) și lapte (bovine, ovine, caprine, ecvidee), anumite informații nu sunt disponibile și că este necesară o analiză suplimentară din partea responsabililor cu gestionarea riscurilor. Întrucât nu există niciun risc pentru consumatori, este necesar ca LMR-urile pentru produsele respective să fie stabilite în anexa II la Regulamentul (CE) nr. 396/2005 la nivelul existent sau la nivelul identificat de autoritate. Aceste LMR-uri vor fi revizuite; revizuirea va ține seama de informațiile disponibile în următorii doi ani de la data publicării prezentului regulament. Autoritatea a concluzionat, de asemenea, că, în ceea ce privește LMR pentru caise, anumite informații nu sunt disponibile. A fost depusă și pentru caise, printre alte produse, o cerere în temeiul articolului 6 alineatul (1) din Regulamentul (CE) nr. 396/2005 prin care se solicita o modificare a LMR-urilor existente. În avizul său (5), autoritatea a concluzionat că au fost îndeplinite toate cerințele privind integralitatea datelor transmise și că modificarea solicitată a LMR pentru caise este admisibilă. Această modificare a fost abordată în Regulamentul de punere în aplicare (UE) 2022/476 (6) al Comisiei și, prin urmare, nu sunt necesare informații suplimentare privind caisele.

(5) CXL-urile existente au fost luate în considerare în avizele motivate ale autorității. CXL-urile care sunt sigure pentru consumatorii din Uniune au fost luate în considerare pentru stabilirea LMR.

(6) În ceea ce privește produsele pe care nu este autorizată utilizarea produselor de protecție a plantelor în cauză în Uniune și pentru care nu există toleranțe la import sau CXL-uri, LMR-urile trebuie stabilite la limita specifică de cuantificare sau trebuie să se aplice LMR implicită, prevăzută la articolul 18 alineatul (1) litera (b) din Regulamentul (CE) nr. 396/2005.

(7) Comisia a consultat laboratoarele de referință ale Uniunii Europene pentru reziduurile de pesticide în ceea ce privește necesitatea de a adapta anumite limite de cuantificare. În ceea ce privește mai multe substanțe, laboratoarele menționate au concluzionat că, pentru anumite produse, progresele tehnice necesită stabilirea unor limite specifice de cuantificare.

(8) Pe baza avizelor motivate ale autorității și ținând seama de factorii relevanți pentru subiectul în cauză, modificările adecvate ale LMR-urilor îndeplinesc cerințele prevăzute la articolul 14 alineatul (2) din Regulamentul (CE) nr. 396/2005.

(9) Partenerii comerciali ai Uniunii au fost consultați cu privire la noile LMR-uri prin intermediul Organizației Mondiale a Comerțului, iar observațiile lor au fost luate în considerare.

(10) Prin urmare, Regulamentul (CE) nr. 396/2005 trebuie să fie modificat în consecință.

(11) Pentru a permite comercializarea, prelucrarea și consumul produselor în condiții normale, este necesar ca prezentul regulament să prevadă o măsură tranzitorie pentru produsele care au fost produse înainte de modificarea LMR-urilor și pentru care informațiile arată că se menține un nivel înalt de protecție a consumatorilor.

(12) Înainte ca LMR-urile modificate să devină aplicabile, este necesar să fie acordată o perioadă de timp rezonabilă, pentru a permite statelor membre, țărilor terțe și operatorilor din sectorul alimentar să se pregătească pentru îndeplinirea noilor cerințe care vor rezulta din modificarea LMR-urilor.

(13) Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,

ADOPTĂ PREZENTUL REGULAMENT:

Articolul 1 Anexele II și III la Regulamentul (CE) nr. 396/2005 se modifică în conformitate cu anexa la prezentul regulament.

Articolul 2 Regulamentul (CE) nr. 396/2005, astfel cum era formulat înainte de modificarea adusă prin prezentul regulament, continuă să se aplice produselor care au fost obținute sau importate în Uniune înainte de 22 februarie 2023.

Articolul 3 Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene. Se aplică de la 22 februarie 2023.

Prezentul regulament este obligatoriu în toate elementele sale și se aplică direct în toate statele membre. Adoptat la Bruxelles, 29 iulie 2022. Pentru Comisie Președinta Ursula VON DER LEYEN

(1) JO L 70, 16.3.2005, p. 1.

(2) Autoritatea Europeană pentru Siguranța Alimentară, Reasoned opinion on the review of the existing maximum residue levels for acequinocyl according to Article 12 of Regulation (EC) No 396/2005 [Aviz motivat privind revizuirea limitelor maxime existente pentru reziduurile de acequinocil în conformitate cu articolul 12 din Regulamentul (CE) nr. 396/2005], EFSA Journal 2020; 18(1): 5983.

(3) Autoritatea Europeană pentru Siguranța Alimentară, Reasoned opinion on the review of the existing maximum residue levels for chlorantraniliprole according to Article 12 of Regulation (EC) No 396/2005 [Aviz motivat privind revizuirea limitelor maxime existente pentru reziduurile de clorantraniliprol în conformitate cu articolul 12 din Regulamentul (CE) nr. 396/2005], EFSA Journal 2020; 18(9): 6235.

(4) Autoritatea Europeană pentru Siguranța Alimentară, Reasoned opinion on the review of the existing maximum residue levels for emamectin according to Article 12 of Regulation (EC) No 396/2005 [Aviz motivat privind revizuirea limitelor maxime existente pentru reziduurile de emamectin în conformitate cu articolul 12 din Regulamentul (CE) nr. 396/2005], EFSA Journal 2019;17(8):5803.

(5) Reasoned opinion on the modification of the existing maximum residue levels for emamectin in various crops (Aviz motivat privind modificarea limitelor maxime existente pentru reziduurile de emamectin din diverse plante de cultură), EFSA Journal 2021;19(8):6824.

(6) Regulamentul (UE) 2022/476 al Comisiei din 24 martie 2022 de modificare a anexelor II, III și IV la Regulamentul (CE) nr. 396/2005 al Parlamentului European și al Consiliului în ceea ce privește limitele maxime pentru reziduurile de acid acetic, azoxistrobin, benzovindiflupir, ciantraniliprol, ciflufenamid, emamectin, flutolanil, polisulfură de calciu, maltodextrină și proquinazid din sau de pe anumite produse (JO L 98, 25.3.2022, p. 9).